ส่วนที่ 1

ข้อมูลสรุป

บริษัท ห้องเย็นเอเชี่ยนซีฟู้ด จำกัด (มหาชน) ประกอบธุรกิจประเภทอุตสาหกรรม
แปรรูปสัตว์น้ำแช่แข็ง เช่น ปลาทรายสดแล่แบบผีเสื้อ ปลาหมึกสดทั้งตัวหรือแล่และลอกหนัง
กุ้งสดแช่แข็งรวมทั้งสินค้ากึ่งสำเร็จรูป เช่น กุ้งชุบเกล็ดขนมปัง กุ้งเสียบไม้ กุ้งชุบเนย
และปลาย่างซึ่งอยู่ในระหว่างการดำเนินการขอรับการส่งเสริมการลงทุน เป็นต้นโดยมีสำนักงานใหญ่
และโรงงานแห่งที่ 2 ตั้งอยู่เลขที่ 55/2 หมู่ 2 ถนนพระราม 2 ต.บางกระเจ้า อ.เมือง
จ.สมุทรสาคร 74000 สำหรับโรงงานแห่งที่ 1 ตั้งอยู่เลขที่ 742 ซอยกล้วยน้ำไท ถนนอาจณรงค์
คลองเตย กรุงเทพฯ 10110

นอกจากนี้บริษัทฯมีบริษัทย่อยแห่งที่ 1 ชื่อ บริษัท ห้องเย็นเอเชี่ยนซีฟู้ด(สุราษฎ์ธานี) จำกัด
ตั้งอยู่เลขที่ 57 หมู่ 4 ต.ท่าสะท้อน อ.พุนพิน จ.สุราษฎ์ธานี 84130 ซึ่งบริษัทฯ ถือหุ้น 100%
ประกอบธุรกิจแปรรูปสัตว์น้ำแช่แข็ง เช่น ปลาหมึกกระดองแช่แข็ง ปลาหมึกหอมแช่แข็ง
ปลาหมึกกล้วยแช่แข็ง ปลาหมึกสายแช่แข็ง กุ้งแช่แข็ง เนื้อหอยลายแช่แข็ง เนื้อหอยแมลงภู่แช่แข็ง
กุ้งแดงดิบ และผลิตภัณฑ์ทะเลรวม เป็นต้น โดยบริษัทฯ ย่อยได้รับการส่งเสริมการลงทุนในปี 2537
ยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี
และได้รับการลดหย่อนภาษีเงินได้นิติบุคคล สำหรับกำไรสุทธิในอัตราร้อยละ50 ของอัตราปกติ
เป็นเวลา 5 ปีนับจากพ้นกำหนดเวลายกเว้นภาษีเงินได้นิติบุคคล และในปี 2546
บริษัทย่อยก็ได้รับการส่งเสริมการลงทุนบัตรที่ 2 โดยได้รับสิทธิยกเว้นภาษีเงินได้นิติบุคคล
สำหรับกำไรสุทธิของกิจการที่ได้รับการส่งเสริมใหม่ไม่เกินร้อยละ 100 ของเงินลงทุน

บริษัทย่อยแห่งที่ 2 ชื่อ บริษัท เอเชี่ยนอะไลอันซ์ อินเตอร์เนชั่นแนล จำกัด มีโรงงานตั้งอยู่เลขที่
8/8 หมู่ที่ 3 ถนนพระราม 2 ตำบลบ้านบ่อ อำเภอเมือง สมุทรสาคร 74000 ซึ่งบริษัทฯ ถือหุ้น
100% ประกอบธุรกิจแปรรูปสัตว์น้ำ โดยเฉพาะปลาทูน่า และเนื้อสัตว์บรรจุกระป๋อง รวมทั้งแช่แข็ง
ขณะนี้อยู่ในระหว่างการก่อสร้างอาคาร และขอรับการส่งเสริมการลงทุน
คาดว่าจะสามารถเริ่มดำเนินการผลิตได้บางส่วนภายในกลางปี 2549

ปัจจุบันบริษัทฯ มีการเปลี่ยนแปลงทุนจดทะเบียนจากเดิม 210 ล้านบาท เป็น 410 ล้านบาท
เมื่อวันที่ 7 มิถุนายน 2547 โดย ณ วันที่ 31 ธันวาคม 2548 มีทุนชำระแล้ว 228,176,157 บาท
นอกจากนี้บริษัทฯมีใบสำคัญแสดงสิทธิซึ่งออกเมื่อวันที่ 9 กรกฎาคม 2545 จำนวน 99,987,000
หน่วย โดยมีใบสำคัญแสดงสิทธิคงเหลือ ณ วันที่ 31 ธันวาคม 2548 จำนวน 86,007,220 หน่วย
ซึ่งจะหมดอายุในวันที่ 8 กรกฎาคม 2550

ในปี 2548 บริษัทฯ มีรายได้จากการส่งออก 3,223 ล้านบาท ซึ่งคิดเป็น 94 % ของรายได้
และมีรายได้จากการขายในประเทศ 199 ล้านบาท คิดเป็น 6% ของรายได้
ส่วนบริษัทย่อยมีรายได้จากการส่งออก 1,817 ล้านบาท คิดเป็น 99% ของรายได้
และมีรายได้จากการขายในประเทศ 10 ล้านบาท คิดเป็น 1% ของรายได้ ทั้งนี้บริษัทฯ
และบริษัทย่อยมีกำไรสุทธิรวมก่อนหักภาษี เป็นจำนวนเงิน 172 ล้านบาท

ตลาดสินค้าอาหารทะเลแช่แข็งเพื่อการส่งออก ยังคงมีการแข่งขันด้านราคาอย่างต่อเนื่องในปี 2548
เนื่องจากมีผู้ผลิตสินค้าชนิดและประเภทเดียวกันกับบริษัทฯ ทั้งในและต่างประเทศเป็นจำนวนมาก
รวมทั้งภาวะ Demand และSupply ก็ขึ้นอยู่กับภาวะเศรษฐกิจของประเทศผู้ซื้อ
ซึ่งมีเพียงไม่กี่ประเทศ ทำให้เกิดการแข่งขันในด้านราคา

นอกจากนี้มาตรการ Antidumping
ของสหรัฐอเมริกาส่งผลให้ต้นทุนของสินค้ากุ้งไทยเสียภาษีนำเข้า
ในอัตราที่สูงกว่าสินค้ากุ้งจากประเทศในสหภาพยุโรป ร้อยละ 5.95
ทำให้ยากต่อการแข่งขันด้านราคา ทั้งนี้บริษัทฯ ได้พยายามหาพันธมิตรทางการค้า
และกลยุทธทางการตลาดอื่นๆ เพื่อให้บริษัทฯ ยังคงส่วนแบ่งในตลาดส่งออกเท่าเดิม
โดยจะเน้นการส่งออกในตลาดหลักที่ประเทศญี่ปุ่นแทน
เพราะไม่มีมาตรการกีดกันสินค้าประเภทอาหารทะเลแช่แข็ง ประกอบกับบริษัทฯ
มีลูกค้าประจำที่ติดต่อซื้อขายกันมานาน โดยในปี 2549 จะได้เจาะตลาดในสหภาพยุโรปมากขึ้น
เพราะประเทศไทยได้สิทธิพิเศษทางภาษี(GSP) คืนจากสหภาพยุโรปแล้ว

ตลาดสินค้าภายในประเทศ บริษัทฯได้เริ่มพัฒนาผลิตภัณฑ์ใหม่ๆ เพื่อเจาะตลาดใน Super Market
โดยเฉพาะจังหวัดใหญ่ๆ ภายใต้เครื่องหมายการค้า “ ASIAN” เช่น ปลาเก๋าสดแล่แช่แข็ง,
ปลาช่อนทะเลสดแล่แช่แข็ง, ปลากะพงสดแล่แช่แข็ง เป็นต้น ซึ่งบริษัทฯ
คาดว่าจะสามารถขยายตลาดในประเทศนี้ได้เพิ่มขึ้นในปี 2549